דיטר הקינג

קריירה ככדורגלן

הקינג החל את קריירת הבוגרים שלו בשנת 1983 בבורוסיה מנשנגלדבך, במדיה ערך שש הופעות ליגה במשך שתי עונות. בעונת 1985/86 עבר הקינג להסן קאסל מליגת הבונדסליגה השנייה, שם שיתף פעולה בהתקפה עם לותר זיפל. הקינג ירד ליגה עם הסן קאסל בשנת 1988, ובשנת 1989 היה מלך השערים של הליגה האזורית של הסן. בשנת 1990 עבר הקינג לוולדהוף מנהיים, גם היא מהבונדסליגה השנייה, במדיה שיחק שנתיים והבקיע 14 שערים ב-54 הופעות. הקינג שיתף פעולה בוולדהוף מנהיים עם נורברט נאכטוואי בשלהי הקריירה שלו, ועם הכוכב העולה כריסטיאן וורנס. בשנת 1992 עבר הקינג ללוקומוטיב לייפציג ששיחקה בבונדסליגה השנייה. בעונתו השנייה במועדון, 1993/94, לא הצליח למנוע את נשירת המועדון לליגה השלישית, ועזב את המועדון בקיץ 1994. לאחר מכן המשיך הקינג לשחק בליגות אזוריות, בקבוצות פאדרבורן 07, האנובר 96 ואיינטרכט בראונשווייג, עד לפרישתו ממשחק פעיל בשנת 2000.

קריירה כמאמן

ביולי 2000, מיד עם פרישתו ממשחק פעיל, החל הקינג לאמן את SC ורל מהליגה האזורית הצפונית, שהייתה אז הליגה השלישית בהייררכיית הליגות בגרמניה. הקינג פתח את התקופה שלו בקבוצה היטב, אך פוטר כבר בינואר 2001 לאחר שהביע לא פעם את רצונו להתקדם לקבוצה גדולה יותר, וגרם מורת רוח להנהלת הקבוצה. כאשר הקינג פוטר, ורל הייתה במקום השביעי בליגה. במרץ 2001 חתם הקינג במועדון VFB לובק, גם כן מהליגה האזורית הצפונית, והשיג עמו תוצאות נאות עד לסוף עונת 2000/01, שמיקמו את המועדון במקום השלישי, קרוב לעליית ליגה. בעונת 2001/02 הקינג ולובק העפילו אל הבונדסליגה השנייה, ובעונת 2002/03 סיימו במקום ה-11 בליגה זו. בעונת 2003/04 לובק והקינג סיימו במקום האחרון בבונדסליגה השנייה ונשרו בחזרה לליגה האזורית הצפונית, אך הפתיעו מאוד במסגרת הגביע הגרמני, שבו הגיעו לחצי הגמר לאחר שעברו את פ.צ. סנט פאולי, פרייבורג והופנהיים, והודחו על ידי ורדר ברמן לאחר הפסד 3-2 בהארכה. אותה ורדר ברמן הדיחה את המועדון גם בעונת 2001/02 מהגביע. במאי 2004, לאחר ירידת הליגה, נפרדו דרכיהם של לובק והקינג, לאחר שלא הוארך חוזהו.
בקיץ 2004 מונה הקינג כמאמן אלמניה אאכן מהבונדסליגה השנייה. בעונה שקדמה להגעת הקינג לקבוצה, הפתיעה אלמניה אאכן כשהגיעה לגמר הגביע הגרמני, שם הפסידה לורדר ברמן. מכיוון שורדר ברמן זכתה גם באליפות הבונדסליגה באותה עונה, זכתה אלמניה אאכן במקום של ורדר ברמן בגביע אופ"א, וייצגה את גרמניה במפעל זה על אף שהיא שיחקה בבונדסליגה השנייה. אלמניה אאכן והקינג צלחו סיבוב אחד, והודחו בסיבוב השני על ידי אלקמאר ההולנדית. בגביע הגרמני הודחו הקינג ואאכן בשלב השני על ידי באיירן מינכן. את עונת 2004/05 סיימו הקינג ואאכן במקום השישי בבונדסליגה השנייה. עונת 2005/06 נפתחה בצורה חלשה על ידי אלמניה אאכן והקינג, עם הפסד במחזור הפתיחה בליגה והדחה מהגביע הגרמני בסיבוב השני על ידי האנובר 96, אך הסתיימה בהעפלה היסטורית אל הבונדסליגה, בה אלמניה אאכן לא שיחקה מאז סוף שנות ה-60 של המאה ה-20. הקינג החל את עונת 2006/07 עם אלמניה אאכן בבונדסליגה, אך ביקש לעזוב לאחר שלושה מחזורים, כדי להחליף את פטר נוירורר המאמן שפוטר מהאנובר 96 מהבונדסליגה. באופן אירוני, במשחקו האחרון של נוירורר כמאמן האנובר, הוא הפסיד 3-0 לאלמניה אאכן של הקינג. 
כאמור, ב-7 בספטמבר 2006 מונה הקינג כמאמנה של האנובר 96 מהבונדסליגה, והצליח במהרה לשקם את הקבוצה מפתיחת העונה החלשה שלה. האנובר השיגה רצף תוצאות יפה, והגיעה עד לרבע גמר הגביע הגרמני בעונת 2006/07, אותה גם סיימה במקום ה-11 בבונדסליגה. בעונת 2007/08 הקינג והאנובר שיפרו את מיקומם בבונדסליגה וסיימו במקום השמיני. בעונת 2008/09 האנובר והקינג סיימו במקום ה-11, לאחר שהקבוצה השיגה אמנם מספר ניצחונות מרשימים כמו 5-1 על בורוסיה מנשנגלדבך, אך גם הרבתה לספוג ונחלה תבוסות כמו 5-2 להופנהיים ו-4-0 לאיינטרכט פרנקפורט. הקינג החל את עונת 2009/10 בהאנובר, אך התפטר זמן קצר לאחר תחילת העונה, באוגוסט 2009, בגין רצף תוצאות חלשות.
בדצמבר 2009 מונה הקינג כמאמנה של נירנברג מהבונדסליגה, לאחר שזו פתחה את עונת 2009/10 בצורה חלשה ופיטרה את מאמנה מיכאל אונינג. הקינג לא הצליח לייצב את נירנברג וסיים את העונה במקום ה-16, שהוביל למבחני הישרדות מול הקבוצה שסיימה במקום השלישי בליגת הבונדסליגה השנייה, והיא אאוגסבורג. נירנברג ניצחה בשני משחקי הפלייאוף ונשארה בבונדסליגה. בעונת 2010/11 השיג הקינג הישג נאה עם נירנברג כשסיים עם הקבוצה במקום השישי בבונדסליגה. בעונת 2011/12 סיימו הקינג ונירנברג במקום העשירי. הקינג החל את עונת 2012/13 בנירנברג והעביר שם חצי עונה. בפגרת החורף ניצל הקינג סעיף בחוזהו שאיפשר לו לעזוב את המועדון, וחתם בוולפסבורג. נירנברג הייתה במקום ה-14 בבונדסליגה בזמן שהקינג עזב.
בדצמבר 2012 חתם הקינג כאמור בוולפסבורג. הקינג סיים את עונת 2012/13 במקום ה-11 בבונדסליגה, והקבוצה הודחה מהגביע הגרמני לאחר תבוסה 6-1 לבאיירן מינכן. עונת 2013/14 הייתה עונה טובה מאוד עבור וולפסבורג והקינג, אותה הם סיימו במקום החמישי בבונדסליגה והגיעו לחצי גמר הגביע הגרמני, שם הודחו על ידי בורוסיה דורטמונד. עונת 2014/15 הייתה עונת שיא עבור הקינג והקבוצה, שסיימה את העונה במקום השני בבונדסליגה, בעונה שכללה ניצחון 4-1 על באיירן מינכן. באותה עונה הגיעה וולפסבורג לרבע גמר הליגה האירופית, שם הודחה על ידי נאפולי. וולפסבורג והקינג זכו בגביע הגרמני באותה עונה, לאחר ניצחון 3-1 על בורוסיה דורטמונד בגמר. הצלחתו של הקינג באותה עונה הקנתה לו את תואר מאמן השנה בגרמניה לשנת 2015. את עונת 2015/16 פתח הקינג עם ניצחון על באיירן מינכן במשחק הסופר קאפ הגרמני לאחר בעיטות הכרעה. בעונה זו השתתפה וולפסבורג בליגת האלופות, שם הגיעה עד לרבע הגמר, והודחה על ידי ריאל מדריד. בבונדסליגה וולפסבורג והקינג סיימו במקום השמיני. את עונת 2016/17 פתחו וולפסבורג והקינג בצורה חלשה, לאחר שהקבוצה איבדה מספר שחקנים חשובים במהלך קיץ 2016. פתיחת העונה החלשה הביאה לפיטוריו של הקינג מוולפסבורג ב-17 באוקטובר 2016. וולפסבורג הייתה במקום ה-14 בבונדסליגה בזמן פיטוריו של הקינג.
זמן קצר לאחר פיטוריו של הקינג מוולפסבורג, מונה הקינג בדצמבר 2016 כמאמנה של בורוסיה מנשנגלדבך, שהחלה בצורה חלשה את עונת 2016/17 ופיטרה את מאמנה אנדרה שוברט. הקינג סיים את עונת 2016/17 עם בורוסיה מנשנגלדבך במקום התשיעי, והגיע עם הקבוצה לשמינית גמר הליגה האירופית. בעונת 2017/18 הקינג סיים עם מנשנגלדבך שוב במקום התשיעי, ובעונת 2018/19 סיים עם המועדון במקום החמישי. עם זאת, עוד במהלך העונה הוחלט כי חוזהו לא יוארך.
במאי 2019 הוחתם הקינג כמאמנה של המבורג מהבונדסליגה השנייה, במטרה להעפיל לבונדסליגה.